Broj: 711-I-838-P-36-20/21-08-11

Zagreb, 23. travnja 2021.g

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Ivice Kovačevića, općinskog načelnika Općine Jakšić i dužnosnika Mile Barišića, zamjenika općinskog načelnika Općine Jakšić,** na 123. sjednici, održanoj dana 23. travnja 2021.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Ivice Kovačevića, općinskog načelnika Općine Jakšić, zbog moguće povrede članka 7. točke d) ZSSI-a, koja proizlazi iz primanja plaće za obnašanje navedene dužnosti i primitka dodatnih naknada u smislu naknada za sudjelovanje u radu sjednica Općinskog vijeća Općine Jakšić i to u 2012. u ukupnom iznosu od 200,00 kn, u 2013. u ukupnom iznosu od 1.200,00 kn, u 2014. u ukupnom iznosu od 800,00 kn, u 2015. u ukupnom iznosu od 1.000,00 kn, u 2016. u ukupnom iznosu od 1.000,00 kn, u 2017. u ukupnom iznosu od 600,00 kn, te prigodnih godišnjih nagrada u 2012.** **u iznosu od 2.500,00 kn, 2013.** **u iznosu od 2.500,00 kn, 2014. u iznosu od 2.500,00 kn i 2015.g. u iznosu od 2.500,00 kn, i regresa za 2012. u iznosu od 2.700,00 kn, 2013.** **u iznosu od 2.700,00 kn i 2015.g.** **u iznosu od 2.950,00 kn, što predstavlja primanje dodatnih naknada za poslove obnašanja javne dužnosti.**
2. **Pokreće se postupak za odlučivanje o sukobu interesa protiv dužnosnika Mile Barišića, zamjenika općinskog načelnika Općine Jakšić, zbog moguće povrede članka 7. točke d) ZSSI-a, koja proizlazi iz primanja volonterske naknade za obnašanje navedene dužnosti i primitka dodatnih naknada u smislu naknada za sudjelovanje u radu sjednica Općinskog vijeća Općine Jakšić i to u 2013. u ukupnom iznosu od 800,00 kn, u 2014. u ukupnom iznosu od 600,00 kn, u 2015. u ukupnom iznosu od 600,00 kn, u 2016. u ukupnom iznosu od 1.000,00 kn i u 2017. u ukupnom iznosu od 600,00 kn, što predstavlja primanje dodatnih naknada za poslove obnašanja javne dužnosti.**
3. **Pozivaju se dužnosnici Ivica Kovačević i Mile barišić da u roku od 15 dana od dana primitka ove odluke dostave Povjerenstvu svoja očitovanja na razloge pokretanja ovog postupka te na ostale navode iz obrazloženja ove odluke.**

Obrazloženje

Protiv dužnosnika Ivice Kovačevića, općinskog načelnika Općine Jakšić i dužnosnika Mile Barišića, zamjenika općinskog načelnika Općine Jakšić, podnesena je neanonimna prijava mogućeg sukoba interesa koja je u knjizi ulazne pošte Povjerenstva zaprimljena pod brojem: 711-U-699-P-36/20-01-2 dana 11. veljače 2020.g. i povodom koje je otvoren predmet broj P-36/20.

U prijavi se navodi kako je dužnosnik Ivica Kovačević, po Zapisniku o proračunskom nadzoru, zajedno sa svojim zamjenikom Milom Barišićem u vremenskom periodu od 01. siječnja 2016.g. do 19. travnja 2017.g. za svaki dolazak na sjednicu Općinskog vijeća protuzakonito uzimao vijećničku naknadu u iznosu od 200,00 kuna. Time su si pribavili imovinsku korist, dužnosnik Ivica Kovačević u iznosu 1.600,00 kn a dužnosnik Mile Barišić u iznosu od 1.200,00 kn. Nadalje, po istomu Zapisniku o proračunskom nadzoru općinski načelnik Općine Jakšić sebi je u 2015.g. protuzakonito isplatio jubilarnu nagradu u iznosu od 2.500,00 kuna, a po kazivanju zaposlenika Općine isplaćivao je sebi i regrese, božićnice i darove za djecu, a na što nije imao pravo.

Dana 11. veljače 2020.g. u spis predmeta dostavljen je Zapisnik o obavljenom proračunskom nadzoru utvrđivanja zakonitosti izvršavanja Proračuna Općine Jakšić u 2016.g. Zapisnikom se konstatira kako je obavljen proračunski nadzor utvrđivanja zakonitosti izvršavanja proračuna Općine Jakšić u 2016.g. i kako su nadzorom obuhvaćene određene pozicije prihoda i rashoda, te zakonitost izvršavanja proračuna Općine u Jakšić 2016.g. U Nalazu nadzora se između ostalog navodi kako je Nadzoru predočena Odluka načelnika od 20. prosinca 2016. godine o isplati prigodne božične nagrade zaposlenicima kojom je propisano da se zaposlenicima Općine koji rade u punom radnom vremenu isplati božična nagrada u iznosu od 1.250,00 kn. Na osnovnom računu 31212 (jubilarne i druge nagrade) u 2015. godini na poziciji 2 - jubilarne, prigodne i druge nagrade evidentiran je iznos od 13.750,00 kn i to po osnovu prigodne nagrade zaposlenicima. Nadzoru je predočena Odluka o isplati prigodne godišnje nagrade u neto iznosu od 2.500,00 kn po djelatniku, a namještenici koja radi u nepunom radnom vremenu u neto iznosu od 1.250,00 kn - rad na pola radnog vremena. Isplata je obavljena 20. travnja 2015. godine u ukupnom iznosu od 13.750,00 kn i to za pet djelatnika u iznosu od 12.500,00 kn (5x2.500,00 kn) i za jednu djelatnicu u iznosu od 1.250,00 kn. U okviru navedenih djelatnika kojima je na ime prigodne nagrade isplaćen iznos po 2.500,00 kn nalazi se i načelnik Općine.

Nadalje, predmet nadzora bile su i isplate na ime naknada za rad članovima predstavničkih i izvršnih tijela i upravnih vijeća. U okviru osnovnog računa 32911, pozicija 51 - naknade zamjeniku općinskog načelnika evidentiran je iznos od 47.586,24 kn. Prema Odluci Općinskog vijeća od 25. svibnja 2010. godine naknada za rad zamjenika općinskog načelnika Općine Jakšić koji dužnost obnaša bez zasnivanja radnog odnosa određuje se u visini od 2.000,00 kn neto. Uvidom u osnovni račun 32911, pozicija 51 vidljivo je da se na neto isplatu u iznosu od 2.000,00 kn obračunava doprinos za mirovinsko osiguranje u iznosu od 689,65 kn, doprinos za zdravstveno osiguranje u iznosu od 517,24 kn i pripadajući porez i prirez u iznosu od 758,63 kn. U okviru osnovnog računa 32911, pozicija. 50 - naknade općinskom vijeću evidentiran je iznos od 28.258,49 kn. Prema Odluci Općinskog vijeća od 14. lipnja 2013. godine o visini naknade za rad Općinskog vijeća komisija i povjerenstava Općine Jakšić u članku 1. je propisano da službeno nazočnima na sjednicama Općinskog vijeća pripada naknada u visini od 200,00 kn u neto iznosu po sjednici. vidom u obračune naknada vijećnicima utvrđeno je da je mjesečna naknada u neto iznosu isplaćivana načelniku i zamjeniku načelnika. Načelniku je tako za razdoblje 2016. godine i to za prisustvovanje na 5 sjednica isplaćen neto iznos od 1.000,00 kn, te za prisustvovanje na 3 sjednice u 2017. godini neto iznos od 600,00 kn, dok je zamjeniku načelnika isplaćen u 2016. godini za prisustvovanje na 3 sjednice neto iznos od 600,00 kn, te za prisustvovanje na tri sjednice u 2017. godini iznos od 600,00 kn.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu odredbi navedenoga Zakona. Uvidom u Registar dužnosnika koji ustrojava i vodi Povjerenstvo utvrđeno je kako Ivica Kovačević obnaša dužnost općinskog načelnika Općina Jakšić od 8. lipnja 2017. te da je istu dužnost obnašao i u mandatu 2013.-2017., dok Mile Barišić obnaša dužnost zamjenika općinskog načelnika Općine Jakšić isto od 8. lipnja 2017. te da je istu dužnost obnašao i u mandatu 2013.-2017.g. Stoga su i Ivica Kovačević i Mile Barišić, povodom obnašanja navedenih dužnosti, obvezni postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Povjerenstvo je povodom navoda iz podnesene prijave zatražilo očitovanje od Općine Jakšić je li Općina dužnosnicima Ivici Kovačeviću, općinskom načelniku Općine Jakšić, i/ili Mili Barišiću, zamjeniku općinskog načelnika Općine Jakšić, isplaćivala božićnicu, regres, dar za djecu, jubilarnu nagradu i/ili druge prigodne nagrade. Zatraženo je i očitovanje je li Općina Jakšić navedenim dužnosnicima isplaćivala naknade za prisustvovanje sjednicama Općinskog vijeća Općine Jakšić. Ukoliko su navedenim dužnosnicima isplaćivane sve ili neke od navedenih naknada Općina je pozvana na očitovanje na temelju koje odredbe zakona, odnosno na temelju kojih podzakonskih akata su iste isplaćivane i u kojim iznosima.

Općina Jakšić je dana 20. ožujka 2020.g. dostavila očitovanje, KLASA: 034-06/20-01/12, URBROJ: 2177/04-03/20-02, u kojem se navodi kako je uvidom u evidenciju utvrđeno kako Općina Jakšić navedenim dužnosnicima u 2019.g. nije isplaćivala božićnicu, regres, dar za djecu, jubilarnu nagradu i druge prigodne nagrade, kao niti naknade za sudjelovanje na sjednicama Općinskog vijeća Općine Jakšić.

Povjerenstvo je od Općine Jakšić zatražilo dodatno očitovanje, jesu li navedene naknade isplaćivane dužnosnicima Ivici Kovačeviću i/ili Mili Barišiću u razdoblju od stupanja na dužnost navedenih dužnosnika (za Ivicu Kovačevića od 2012.g., a za Milu Barišića od lipnja 2013.g.) do danas.

Općina Jakšić je dana 6. travnja 2021.g. dostavila očitovanje, KLASA: 022-01/21-01/27, URBROJ: 2177/04-03/21-2, u kojem se navodi da je Mile Barišić, zamjenik općinskog načelnika primio slijedeće naknade za sudjelovanje u radu sjednica Općinskog vijeća:

- Naknada za 2. sjednicu od 7.11.12013. u neto iznosu 200,00 kuna

- Naknada za konstituirajuću i 1. sjednicu iz 2013. u neto iznosu 400,00 kuna

- Naknada za 4. sjednicu iz 2013. u neto iznosu 200,00 kuna

- Naknada za 7. sjednicu iz 2014. u neto iznosu 200,00 kuna

- Naknada za 8. sjednicu od 6.11.2014. u neto iznosu 200,00 kuna

- Naknada za 9. sjednicu od 29.12.2014. u neto iznosu 200,00 kuna

- Naknada za 12. sjednicu od 17.04.2015. u neto iznosu 200,00 kuna

- Naknada za 13. sjednicu od 23.07.2015. u neto iznosu 200,00 kuna

- Naknadaza14. sjednicu od 06.11.2015. u neto iznosu 200,00 kuna

- Naknada za 15. i 16 sjednicu od 16.03.2016. u neto iznosu 400,00 kuna

- Naknada za 17 sjednicu od 29.06.2016. u neto iznosu 200,00 kuna

- Naknada za 18. i 19. sjednicu od 21.11.2016. u neto iznosu 400,00 kuna

- Naknada za 20.,21. i 22. sjednicu od 19.04.2017. u neto iznosu 600,00 kuna

Ivica Kovačević, općinski načelnik primio je slijedeće naknade za sudjelovanje u radu sjednica Općinskog vijeća:

- Naknada za 17. sjednicu od 21.12.2012. u neto iznosu 200,00 kuna

- Naknada za 2. sjednicu od 7.11.2013. u neto iznosu 200,00 kuna

- Naknada za 3. sjednicu od 19.12.2013. u neto iznosu 200,00 kuna

- Naknada za konstituirajuću i 1. sjednicu iz 2013. u neto iznosu 400,00 kuna

- Naknada za 18. sjednicu od 27.3.2013. u neto iznosu 200,00 kuna

- Naknada za 4. sjednicu iz 2013. u neto iznosu 200,00 kuna

- Naknada za 5. sjednicu iz 2014. u neto iznosu 200,00 kuna

- Naknada za 8. sjednicu od 6.11.2014. u neto iznosu 200,00 kuna

- Naknada za 9. sjednicu od 29.12.2014. u neto iznosu 200,00 kuna

- Naknada za 10. i 11. sjednicu od 4.3.2015. u neto iznosu 400,00 kuna

- Naknada za 12. sjednicu od 17.04.2015. u neto iznosu 200,00 kuna

- Naknada za 13. sjednicu od 23.07.2015. u neto iznosu 200,00 kuna

- Naknada za 14. sjednicu od 06.11.2015. u neto iznosu 200,00 kuna

- Naknada za 15. i 16 sjednicu od 16.03.2016. u neto iznosu 400,00 kuna

- Naknada za 17 sjednicu od 29.06.2016. u neto iznosu 200,00 kuna

- Naknada za 18. i 19. sjednicu od 21.11.2016. u neto iznosu 400,00 kuna

- Naknada za 20.,21. i 22. sjednicu od 19.04.2017. u neto iznosu 600,00 kuna

U očitovanju se također navodi da je Ivici Kovačeviću, općinskom načelniku, isplaćeno: u 2012., 2013., 2014., 2015. godine prigodna godišnja nagrada i regres za 2012., 2013., i 2015.g. Dar za djecu u cijelom razdoblju nisu primali niti Mile Barišić, zamjenik načelnika niti Ivica Kovačević.

U prilogu očitovanja dostavljena je dokumentacija o isplati dara za djecu za 2020. 2019., 2018.,2017., 2016., 2015., 2014.,2013., 2012., zatim dokumentacija o isplati regresa za 2020. 2019., 2018.,2017., 2015., 2013., 2012. godinu, dokumentacija o isplati prigodne godišnje nagrade za 2020., 2019., 2018.,2017., 2016., 2015..2014..2013., i 2012. te dokumentacija o isplati jubilarne nagrade zaposlenicima u 2017., 2016., 2014. i 2012.g.

Uvidom u Odluku Općinskog vijeća Općine Jakšić o isplati naknade za sjednice od 3. srpnja 2009.g. utvrđeno je da je člankom 1. Odluke utvrđeno da službeno nazočnima na sjednicama Općinskog vijeća Općine Jakšić pripada naknada u visini od 200,00 kn u neto iznosu po sjednici. Istu odredbu sadrže i Odluka Općinskog vijeća Općine Jakšić o visini naknade za rad Općinskog vijeća, komisija i povjerenstava od 14. lipnja 2013.g., te Odluka Općinskog vijeća Općine Jakšić o visini naknade za rad Općinskog vijeća, komisija i povjerenstava od 29. svibnja 2018.g.

Uvidom u Odluku o plaći i drugim materijalnim pravima općinskog načelnika Općine Jakšić (Službeni glasnik Općine Jakšić broj: 58/2010, 87/2014 i 92/2015.) utvrđeno je da je člankom 5. navedene Odluke propisano da pored plaće općinskom načelniku pripadaju i sva ostala materijalna prava i druga prava koja proizlaze iz radnog odnosa u skladu s općim propisima o radu, te s općim aktima Općine, a koja se primjenjuju na službenike i namještenike Općine Jakšić sukladno propisima kojim se uređuje politika plaća i propisima kojima se uređuje porez na dohodak, ako zakonom nije drukčije propisano.

Uvidom u Izvješća o imovinskom stanju dužnosnika, koja je dužnosnik Ivica Kovačević podnio povodom obnašanja dužnosti općinskog načelnika Općine Jakšić utvrđeno je da dužnosnik navedenu dužnost obnaša profesionalno, odnosno da za isto prima plaću.

Uvidom u Izvješća o imovinskom stanju dužnosnika, koja je dužnosnik Mile Barišić podnio povodom obnašanja dužnosti zamjenika općinskog načelnika Općine Jakšić utvrđeno je da dužnosnik navedenu dužnost obnaša volonterski te da za navedeno prima volontersku naknadu.

Člankom 4. stavkom 1. ZSSI-a propisano je da se plaćom dužnosnika, u smislu navedenog Zakona, smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI-a kao jedno od zabranjenih djelovanja propisano je da je dužnosnicima zabranjeno primati dodatnu naknadu za poslove obnašanja javnih dužnosti.

S obzirom da iz prikupljenih podataka i dokumentacije utvrđeno da su dužnosniku Ivici Kovačeviu uz primanje plaće za obnašanje dužnosti općinskog načelnika Općine Jakšić isplaćene i dodatne naknade u smislu naknada za sudjelovanje u radu sjednica Općinskog vijeća Općine Jakšić i to u 2012. u ukupnom iznosu od 200,00 kn, u 2013. u ukupnom iznosu od 1.200,00 kn, u 2014. u ukupnom iznosu od 800,00 kn, u 2015. u ukupnom iznosu od 1.000,00 kn, u 2016. u ukupnom iznosu od 1.000,00 kn, u 2017. u ukupnom iznosu od 600,00 kn, te prigodnih godišnjih nagrada u 2012. u iznosu od 2.500,00 kn, 2013. u iznosu od 2.500,00 kn, 2014. u iznosu od 2.500,00 kn i 2015.g. u iznosu od 2.500,00 kn, i regresa za 2012. u iznosu od 2.700,00 kn, 2013. u iznosu od 2.700,00 kn i 2015.g. u iznosu od 2.950,00 kn, što predstavlja primanje dodatnih naknada za poslove obnašanja javne dužnosti, Povjerenstvo je donijelo odluku kao što je navedeno u točki I. izreke.

Također, iz prikupljenih podataka i dokumentacije utvrđeno je da su dužnosniku Mili Barišiću uz primanje volonterske naknade za obnašanje dužnosti zamjenika općinskog načelnika Općine Jakšić isplaćene i dodatne naknade u smislu naknada za sudjelovanje u radu sjednica Općinskog vijeća Općine Jakšić i to u 2013. u ukupnom iznosu od 800,00 kn, u 2014. u ukupnom iznosu od 600,00 kn, u 2015. u ukupnom iznosu od 600,00 kn, u 2016. u ukupnom iznosu od 1.000,00 kn i u 2017. u ukupnom iznosu od 600,00 kn, što predstavlja primanje dodatnih naknada za poslove obnašanja javne dužnosti, Povjerenstvo je donijelo odluku kao što je navedeno u točki II. izreke.

Sukladno članku 39. stavku 3. ZSSI-a, pozivaju se dužnosnici Ivica Kovačević i Mile Barišić da u roku od 15 dana od dana primitka ove odluke dostave Povjerenstvu pisana očitovanja u odnosu na razloge pokretanja ovog postupka kao i na ostale navode iz ovog obrazloženja.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Ivica Kovačević, elektroničkom dostavom
2. Dužnosnik Mile Barišić, elektroničkom dostavom
3. Na znanje podnositelj prijave
4. Objava na internetskoj stranici Povjerenstva
5. Pismohrana